Parts: Põhjmaade börsil elekter Eesti omast odavam - Äripäev
Parts: Põhjmaade börsil elekter Eesti omast odavam
04. aprill 2009, 15:20
Soomes elektrikaabli Estlink-2 tulevikku arutanud majandus- ja kommunikatsiooniminister Juhan Parts ütles, et praegu on elektri hind Põhjamaade börsil, mis on tegelik turuhind, viimase kahe kuu jooksul olnud odavam kui Eestis reguleeritud eleltrihind.
"Kui me vaatame praegu Põhjamaade elektri börsihinda, mis on tegelik turuhind, siis viimase kahe kuu jooksul on seal olnud hind odavam kui täna Eestis reguleeritud," rääkis Parts, vahendasid ERR-i raadiouudised. Partsi sõnul ollakse soomlastega üksmeelel, et projektiga tuleb kiiresti edasi minna.
Soome üks peamisi nõudmisi on toimiv elektriturg, muu hulgas tahab Soome energiaettevõte, et Eesti suurettevõtted ei saaks enam osta reguleeritud hinnaga elektrit. Partsi sõnul ei pruugi avatud turg tähendada meile elektrihinna tõusu, aga valitsus teeb siiski analüüse, kuidas see võiks mõjutada inflatsiooni. "Mis puudutab inflatsiooni, siis on vaja kindlasti teha analüüse, kui palju erinevate hinnaolukordade puhul võib see inflatsiooni mõjutada. Tõenäoliselt mitte väga palju," uskus majandusminister.
Euroopa Liit on ühenduse ehitamiseks valmis eraldama 100 miljonit eurot.
04. April 2009, 15:20
URL: http://www.aripaev.ee/uudised/2009/04/04/Parts_Pohjmaade_borsil_elekter_Eesti_omast_odavam